CELEX: 32022D1004
Language: mt
Date: 2022-06-17 00:00:00
Title: Deċiżjoni ta’ Implimentazzjoni tal-Kunsill (UE) 2022/1004 tas-17 ta’ Ġunju 2022 li tawtorizza lill-Finlandja tapplika rata mnaqqsa ta’ tassazzjoni fuq l-elettriku fornut lil ċerti pompi tas-sħana, bojlers elettriċi u pompi tal-ilma li jiċċirkolaw mill-ġdid, f’konformità mal-Artikolu 19 tad-Direttiva 2003/96/KE

27.6.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 168/84
               
            
         DEĊIŻJONI TA’ IMPLIMENTAZZJONI TAL-KUNSILL (UE) 2022/1004
         tas-17 ta’ Ġunju 2022
         li tawtorizza lill-Finlandja tapplika rata mnaqqsa ta’ tassazzjoni fuq l-elettriku fornut lil ċerti pompi tas-sħana, bojlers elettriċi u pompi tal-ilma li jiċċirkolaw mill-ġdid, f’konformità mal-Artikolu 19 tad-Direttiva 2003/96/KE
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea,
         Wara li kkunsidra d-Direttiva tal-Kunsill 2003/96/KE tas-27 ta’ Ottubru 2003 li tirriforma l-istruttura tal-Komunità dwar tassazzjoni fuq prodotti ta’ enerġija u elettriku (1), u b’mod partikolari l-Artikolu 19 tagħha,
         Wara li kkunsidra l-proposta tal-Kummissjoni Ewropea,
         Billi:
         
                     (1)
                  
                  
                     Permezz ta’ ittra tas-6 ta’ Awwissu 2021, il-Finlandja, f’konformità mal-proċedura stabbilita fl-Artikolu 19 tad-Direttiva 2003/96/KE, talbet awtorizzazzjoni biex tapplika rata mnaqqsa ta’ tassazzjoni fuq l-elettriku fornut lill-pompi tas-sħana u lill-bojlers elettriċi li jiġġeneraw is-sħana għan-network tat-tisħin distrettwali, lill-pompi tas-sħana b’output termiku nominali ta’ mill-inqas 0,5 MW mhux konnessi man-network tat-tisħin distrettwali, u lill-pompi tal-ilma li jiċċirkolaw mill-ġdid fl-impjanti tat-tisħin ġeotermali. L-awtoritajiet Finlandiż ipprovdew aktar informazzjoni u kjarifiki b’appoġġ għat-talba fl-4 ta’ Novembru 2021, fis-26 ta’ Jannar 2022, u fis-16 ta’ Frar 2022.
                  
               
                     (2)
                  
                  
                     Permezz tar-rata mnaqqsa prevista, il-Finlandja għandha l-għan li żżid l-elettrifikazzjoni tas-settur tal-użu finali tat-tisħin u li tippromwovi l-produzzjoni tas-sħana mhux mill-kombustjoni sabiex jitnaqqsu l-emissjonijiet. Iż-żieda fl-użu ta’ installazzjonijiet tat-tisħin li jaħdmu bl-elettriku hija mistennija li tagħti benefiċċji ambjentali u klimatiċi.
                  
               
                     (3)
                  
                  
                     Li l-Finlandja titħalla tapplika rata mnaqqsa ta’ tassazzjoni fuq l-elettriku pprovdut lill-pompi tas-sħana u lill-bojlers elettriċi li jiġġeneraw is-sħana għan-network tat-tisħin distrettwali, lill-pompi tas-sħana b’output termiku nominali ta’ mill-inqas 0,5 MW li ma jkunux konnessi man-network tat-tisħin distrettwali u lill-pompi tal-ilma li jiċċirkolaw mill-ġdid fl-impjanti tat-tisħin ġeotermali, ma jmurx lil hinn minn dak li huwa neċessarju biex tiżdied l-elettrifikazzjoni tas-settur tal-użu finali tat-tisħin. Tali installazzjonijiet tat-tisħin jippromwovu t-tranżizzjoni ekoloġika u jnaqqsu l-użu tal-produzzjoni tas-sħana abbażi tal-fjuwils ta’ kombustjoni. Dawk l-installazzjonijiet għadhom ma humiex kompetittivi fis-suq, u l-applikazzjoni ta’ rata tat-taxxa mnaqqsa kif mitluba mill-Finlandja tillimita l-piż amministrattiv. Għalhekk, dik il-miżura x’aktarx li ma twassalx għal distorsjonijiet sinifikanti fil-kompetizzjoni matul il-ħajja tagħha u għalhekk mhux ser taffettwa b’mod negattiv il-funzjonament xieraq tas-suq intern.
                  
               
                     (4)
                  
                  
                     F’konformità mal-Artikolu 19(2) tad-Direttiva 2003/96/KE, kull awtorizzazzjoni mogħtija taħt l-Artikolu 19(1) ta’ dik id-Direttiva għandu jkollha żmien strettament limitat. Sabiex jiġi żgurat li l-perjodu tal-awtorizzazzjoni jkun twil biżżejjed sabiex l-operaturi ekonomiċi rilevanti ma jiġux skoraġġuti milli jagħmlu l-investimenti neċessarji, huwa xieraq li l-awtorizzazzjoni tingħata mill-1 ta’ Jannar 2022 sal-31 ta’ Diċembru 2027. Madankollu, biex ma jiddgħajjifx l-iżvilupp ġenerali futur tal-qafas legali eżistenti, huwa xieraq li jiġi stipulat li, f’każ li l-Kunsill, li jkun qed jaġixxi abbażi tal-Artikolu 113 jew kwalunkwe dispożizzjoni rilevanti oħra tat-Trattat dwar il-Funzjonament tal-Unjoni Ewropea, jintroduċi sistema ġenerali modifikata għat-tassazzjoni tal-prodotti tal-enerġija u l-elettriku li għalihom ma tkunx tista’ tiġi adattata l-awtorizzazzjoni, jenħtieġ li l-awtorizzazzjoni tieqaf tapplika fid-data li fiha dik is-sistema ġenerali modifikata ssir applikabbli.
                  
               
                     (5)
                  
                  
                     Sabiex l-operaturi tal-installazzjoni jkunu jistgħu jsegwu l-promozzjoni tal-pompi tas-sħana u tal-bojlers elettriċi li jiġġeneraw is-sħana għan-network tat-tisħin distrettwali, il-pompi tas-sħana b’output termiku nominali ta’ mill-inqas 0,5 MW mhux konnessi man-network tat-tisħin distrettwali, u l-pompi tal-ilma li jiċċirkolaw mill-ġdid fl-impjanti tat-tisħin ġeotermali, jenħtieġ li jiġi żgurat li l-Finlandja tkun tista’ tapplika t-tnaqqis fit-taxxa, kif mitlub, b’effett mill-1 ta’ Jannar 2022. Billi tipprevedi l-applikazzjoni minn data qabel l-awtorizzazzjoni ssir effettiva, l-aspettattivi leġittimi tal-operaturi ekonomiċi jiġu rispettati, peress li l-awtorizzazzjoni ma taffettwax id-drittijiet u l-obbligi tagħhom.
                  
               
                     (6)
                  
                  
                     Din id-Deċiżjoni hija mingħajr preġudizzju għall-applikazzjoni tar-regoli tal-Unjoni dwar l-għajnuna mill-Istat,
                  
               ADOTTA DIN ID-DEĊIŻJONI:
         
            Artikolu 1
            Diment li l-livell minimu ta’ tassazzjoni msemmi fl-Artikolu 10 tad-Direttiva 2003/96/KE, kif stabbilit għall-użu kummerċjali fit-Tabella C tal-Anness I għal dik id-Direttiva, jiġi rrispettat, il-Finlandja hija awtorizzata tapplika rata mnaqqsa ta’ tassazzjoni fuq l-elettriku fornut lil kwalunkwe waħda minn dawn li ġejjin:
            
                        (a)
                     
                     
                        pompi tas-sħana u bojlers elettriċi li jiġġeneraw is-sħana għan-network tat-tisħin distrettwali;
                     
                  
                        (b)
                     
                     
                        pompi tas-sħana b’output termiku nominali ta’ mill-inqas 0,5 MW mhux konnessi man-network tat-tisħin distrettwali;
                     
                  
                        (c)
                     
                     
                        pompi tal-ilma li jiċċirkolaw mill-ġdid fl-impjanti tat-tisħin ġeotermali.
                     
                  
         
            Artikolu 2
            Din id-Deċiżjoni għandha tapplika mill-1 ta’ Jannar 2022 sal-31 ta’ Diċembru 2027.
            Madankollu, f’każ li l-Kunsill, li jkun qed jaġixxi abbażi tal-Artikolu 113 jew kwalunkwe dispożizzjoni oħra rilevanti tat-Trattat dwar il-Funzjonament tal-Unjoni Ewropea, jintroduċi sistema ġenerali modifikata għat-tassazzjoni tal-prodotti tal-enerġija u l-elettriku li għalihom l-awtorizzazzjoni mogħtija skont l-Artikolu 1 ta’ din id-Deċiżjoni ma tkunx ġiet adattata, din id-Deċiżjoni għandha tieqaf tapplika fid-data li fiha dik is-sistema ġenerali modifikata ssir applikabbli.
         
         
            Artikolu 3
            Din id-Deċiżjoni hija indirizzata lir-Repubblika tal-Finlandja.
         
         
            Magħmul fil-Lussemburgu, is-17 ta’ Ġunju 2022.
            
               
                  Għall-Kunsill
               
               
                  Il-President
               
               B. LE MAIRE
            
         
         
            (1)  ĠU L 283, 31.10.2003, p. 51.